
Liposzómák E-szelektin expresszióra kifejtett hatása HUVEC sejteken

Bevezetés
Biokompatibilitásuk és alacsony toxicitásuk miatt a liposzómák kiválóan alkalmasak arra, hogy belső üregükbe zárva, vagy membránjukhoz konjugáltatva gyógyszermolekulákat szállítsanak. Foszfolipid rétegük megakadályozza, hogy a becsomagolt anyag közvetlenül érintkezzen a véráramban keringő, környező sejtekkel, de maga a liposzóma kölcsönhatásba léphet az erek belső felszínét borító endothel sejtekkel, ezáltal szöveti aktivációt indukálva megnőhet az erek átjárhatósága, és fehérvérsejt migráció indulhat a környező szövetekbe. Ebben a folyamatban központi jelentősége van a sejtfelszíni szelektin molekuláknak.
Vizsgálatom során arra kerestem a választ, hogy a humán köldökzsinór vénából származó endothel sejtkultúra sejtjei (HUVEC) hogyan reagálnak in vitro körülmények között a polietilén-glikollal (PEG) konjugáltatott és nem konjugáltatott liposzómákra. Kísérletes munkámban az E-szelektin génexpresszió változásának mértékét vizsgáltam az eltérő liposzómális rendszerek jelenlétében.
Módszerek
A HUVEC sejteket 4 órán keresztül kezeltem PEG-ilált és nem PEG-ilált liposzómákkal, 5 mg/ml végkoncentrációban. A kezelési idő elteltével fénymmikroszkóppal vizsgáltam a sejtek morfológiáját, valamint polimeráz láncreakció (PCR) eljárással meghatároztam az E-szelektin gén aktivációjának mértékét. Az analízishez negatív kontrollként kezeletlen sejteket, pozitív kontrollként lipopoliszacchariddal (LPS) és interleukin-4 (IL-4) faktorral kezelt sejteket vizsgáltam.
Eredmények
A kezeléseket követő fénymikroszkópos vizsgálatok során a nem PEG-ilált liposzómával kezelt sejtek közötti médiumban lipid-cseppeknek megfelelő képletek ábrázolódtak.
Az LPS nagymértékű, az IL-4 kezelés kevésbé markáns E-szelektin expressziót indukált a HUVEC sejtekben. A kezeletlen liposzómához képest a PEG-konjugáltatott liposzóma kevésbé indukálta a HUVEC sejtek E–szelektin expresszióját.
Következtetések
A PEG-ilált liposzómák a szakirodalmakban leírtaknak megfelelően az én vizsgálati rendszeremben is magasabb biokompatibilitást mutattak, ezáltal kisebb génexpressziót indukáltak. A mikroszkópos vizsgálatok során látott lipid-cseppek a PEG-ilálatlan liposzómák széteséseséből keletkezhettek, ami a becsomagolt gyógyszermolekulák kiszabadulását eredményezi. A kezeletlen felszínű liposzómák vagy azok szétesett részei jelentős mértékben fokozzák a fehérvérsejtek adhéziójához szükséges E-szelektin expresszióját, mely élő szervezetben szisztémás leukocita extravazációhoz vezethet.



